1999/732/EY: Neuvoston päätös, tehty 8 päivänä marraskuuta 1999, täydentävän makrotaloudellisen rahoitusavun myöntämisestä Romanialle



Virallinen lehti nro L 294 , 16/11/1999 s. 0029 - 0030



NEUVOSTON PÄÄTÖS, tehty 8 päivänä marraskuuta 1999, täydentävän makrotaloudellisen rahoitusavun myöntämisestä Romanialle (1999/732/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: 1) Komissio on ennen ehdotuksensa tekemistä kuullut talous- ja rahoituskomiteaa. 2) Romania toteuttaa perustavanlaatuisia talousuudistuksia ja ponnistelee merkittävästi luodakseen toimivan markkinatalouden tavoitteenaan työllisyyden ja elintason parantaminen. 3) Romania ja Euroopan unioni ovat allekirjoittaneet assosiaation perustavan Eurooppa-sopimuksen(3). 4) Eurooppa-neuvosto päätti Luxemburgissa joulukuussa 1997 pitämässään kokouksessa käynnistää liittymisprosessin, johon Romania osallistuu muiden Keski- ja Itä-Euroopan hakijamaiden ja Kyproksen kanssa. 5) Romania on päässyt Kansainvälisen valuuttarahaston (IMF) kanssa sopimukseen valmiusluottojärjestelystä (SBA) viranomaisten sopeutus- ja uudistusohjelman tukemiseksi. 6) Maailmanpankki on hyväksynyt yksityisen sektorin sopeutuslainan (Private Sector Adjustment Loan), joka on tarkoitettu merkittävään sopeutukseen ja investointien rahoittamiseen Romanian uudistuspyrkimysten tukemiseksi yritys- ja rahoitussektoreilla. 7) Romanian viranomaiset ovat pyytäneet rahoitusapua kansainvälisiltä rahoituslaitoksilta, yhteisöltä ja muilta kahdenvälisiltä rahoittajilta. Sen arvioidun rahoituksen lisäksi, jonka Kansainvälinen valuuttarahasto ja Maailmanpankki voivat tarjota, on ohjelmakauden aikana vielä katettava huomattava jäljellä oleva rahoitusvaje, jotta vahvistetaan maan varantoasemaa ja tuetaan hallituksen uudistusohjelmaan liittyviä politiikan tavoitteita. 8) Yhteisön pitkäaikainen laina Romanialle on asianmukainen toimenpide maan ulkoisten rahoitusrajoitteiden lievittämiseksi, koska sillä tuetaan maksutasetta ja vahvistetaan varantoasemaa sekä lievennetään välttämättömien rakennemuutosten täytäntöönpanon aiheuttamia vaikutuksia. 9) Yhteisön lainan hallinnoiminen olisi annettava komission tehtäväksi järkevän rahoitushallinnon periaatteiden mukaisesti. 10) Perustamissopimuksessa ei ole muuta tämän päätöksen tekemiseen valtuuttavaa määräystä kuin sen 308 artikla, ON PÄÄTTÄNYT SEURAAVAA: 1 artikla 1. Yhteisö antaa Romanian käyttöön pitkäaikaisen lainan, jonka pääoma on enintään 200 miljoonaa euroa ja laina-aika enintään kymmenen vuotta, ja jonka tarkoituksena on varmistaa kestävä maksutasetilanne. 2. Tätä tarkoitusta varten komissiolla on oikeus lainata Euroopan yhteisön puolesta tarvittavat varat, jotka annetaan Romanian käyttöön lainan muodossa. 3. Edellä 2 kohdassa tarkoitettua lainaa hallinnoi komissio tiiviisti talous- ja rahoituskomiteaa kuullen ja tavalla, joka on Kansainvälisen valuuttarahaston ja Romanian välisten sopimusten mukainen. 2 artikla 1. Komissiolla on oikeus talous- ja rahoituskomiteaa kuultuaan sopia Romanian viranomaisten kanssa lainaan liitettävistä talouspoliittisista ehdoista. Näiden ehtojen on oltava 1 artiklan 3 kohdassa tarkoitettujen sopimusten mukaiset. 2. Komissio tarkistaa säännöllisin väliajoin yhteistyössä talous- ja rahoituskomitean kanssa ja sovittaen toimintansa yhteen Kansainvälisen valuuttarahaston kanssa, että Romanian talouspolitiikka on tämän lainan tavoitteiden mukaista ja että lainan ehdot täytetään. 3 artikla 1. Laina annetaan Romanian käyttöön vähintään kahdessa erässä. Jollei 2 artiklan säännöksistä muuta johdu, ensimmäinen erä maksetaan, kun Kansainvälisen valuuttarahaston kanssa sovitun valmiusluottojärjestelyyn liittyvän Romanian makrotalousohjelman toteuttamisen on todettu edistyvän tyydyttävästi. 2. Jollei 2 artiklan säännöksistä muuta johdu, toinen erä maksetaan Romanian sopeutus- ja uudistusohjelman tyydyttävän jatkumisen perusteella ja aikaisintaan kolmen kuukauden kuluttua ensimmäisen erän maksamisesta. 3. Varat maksetaan Romanian keskuspankille. 4 artikla 1. Edellä 1 artiklassa tarkoitetussa lainanotto- ja lainanantotapahtumissa käytetään samaa arvopäivää, eikä niistä saa aiheutua yhteisölle erääntymisaikojen muutoksia, valuuttakurssi- tai korkoriskejä tai muita kaupallisia riskejä. 2. Romanian pyynnöstä komissio toteuttaa tarpeelliset toimenpiteet varmistaakseen, että lainaehtoihin sisällytetään aikaista takaisinmaksua koskeva lauseke ja että sitä voidaan myös käyttää. 3. Romanian pyynnöstä, ja jos olosuhteet sallivat lainojen korkojen tarkistamisen, komissio voi jälleenrahoittaa koko alkuperäisen lainanottonsa tai osan siitä tai järjestellä uudelleen vastaavat rahoitusehdot. Jälleenrahoitus- tai uudelleenjärjestelyt on toteutettava 1 kohdassa määriteltyjen ehtojen mukaisesti, eivätkä ne saa pidentää kyseisen lainanoton keskimääräistä erääntymisaikaa tai lisätä jälleenrahoituksen tai uudelleenjärjestelyn ajankohtana vielä maksamatta olevan lainapääoman määrää ajankohdan valuuttakurssin mukaisesti ilmaistuna. 4. Romania maksaa kaikki kulut, joita yhteisölle aiheutuu tämän päätöksen mukaisten toimenpiteiden toteuttamisesta ja loppuun saattamisesta. 5. Talous- ja rahoituskomitealle tiedotetaan 2 ja 3 kohdassa mainituissa toimenpiteissä tapahtuneesta kehityksestä vähintään kerran vuodessa. 5 artikla Komissio antaa Euroopan parlamentille ja neuvostolle vähintään kerran vuodessa ja yleensä 15 päivään syyskuuta mennessä kertomuksen, joka sisältää arvion tämän päätöksen täytäntöönpanosta. Tehty Brysselissä 8 päivänä marraskuuta 1999. Neuvoston puolesta S. NIINISTÖ Puheenjohtaja (1) EYVL C 307 E, 26.10.1999, s. 40. (2) Lausunto annettu 6. lokakuuta 1999 (ei vielä julkaistu virallisessa lehdessä). (3) EYVL L 357, 31.12.1994, s. 2.